Document ID: 32013R1087

REGULAMENTUL (UE) NR. 1087/2013 AL COMISIEI
din 4 noiembrie 2013
de modificare a Regulamentului (CE) nr. 1005/2009 al Parlamentului European și al Consiliului în ceea ce privește raportarea referitoare la bromura de metil
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1005/2009 al Parlamentului European și al Consiliului din 16 septembrie 2009 privind substanțele care diminuează stratul de ozon (1), în special articolul 26 alineatul (3),
întrucât:
(1)
În conformitate cu articolul 26 alineatul (1) litera (a), statele membre trebuie să raporteze anual Comisiei cantitățile de bromură de metil autorizate pentru a fi utilizate la carantină și preexpediere în conformitate cu articolul 12 alineatul (2), precum și cantitățile de bromură de metil autorizate în cazuri de urgență în conformitate cu articolul 12 alineatul (3).
(2)
Termenul de 18 martie 2010 specificat la articolul 12 alineatul (1) a expirat, iar bromura de metil nu mai poate fi introdusă pe piață și utilizată la carantină și preexpediere. Prin urmare, este inutil să se mențină cerința ca statele membre să raporteze în fiecare an cantitățile de bromură de metil autorizate pentru carantină și preexpediere în conformitate cu articolul 12 alineatul (2).
(3)
Autorizarea temporară a bromurii de metil în cazuri de urgență în conformitate cu articolul 12 alineatul (3) necesită, pentru fiecare caz în parte, o decizie specifică a Comisiei. Prin urmare, este inutil să se mențină obligația ca statele membre să efectueze o raportare anuală, întrucât obligația de raportare poate fi inclusă direct în fiecare decizie specifică.
(4)
Prin urmare, este necesar ca litera (a) de la articolul 26 alineatul (1) să fie eliminată.
(5)
Măsurile prevăzute în prezentul regulament sunt conforme cu avizul comitetului instituit prin articolul 25 alineatul (1) din Regulamentul (CE) nr. 1005/2009,
ADOPTĂ PREZENTUL REGULAMENT:
Articolul 1
La articolul 26 alineatul (1) din Regulamentul (CE) nr. 1005/2009, litera (a) se elimină.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 noiembrie 2013.

Labels: 3
12
1
18